ส่งออกหด-บอนด์ซบ ฉุด‘อีเพย์เมนต์’ร่วง
เศรษฐกิจซบ-ต่างชาติลดพอร์ต ฉุดการชำระเงินทางอิเล็กทรอนิกส์ไตรมาสแรกลดลง
10 ก.ค. 2558

เศรษฐกิจซบ-ต่างชาติลดพอร์ต ฉุดการชำระเงินทางอิเล็กทรอนิกส์ไตรมาสแรกลดลง
ธนาคารแห่งประเทศไทย (ธปท.) รายงานวิเคราะห์ระบบการชำระเงินประจำไตรมาสแรก ปี 2558 ว่า ธุรกรรมการชำระเงินผ่านทางอิเล็กทรอนิกส์ (e-payments) ผ่านช่องทางต่างๆ มีปริมาณธุรกรรม 602.8 ล้านรายการ เพิ่มขึ้นจากช่วงเดียวกันของปีก่อน 11.22% แต่ลดลง 0.39% หากเทียบไตรมาสก่อนหน้า ในขณะที่มูลค่าธุรกรรมลดลงจากปีก่อน 0.54% และลดถึง 1.62% เมื่อเทียบกับไตรมาสก่อนอยู่ที่ 66 ล้านล้านบาท
การลดลงเป็นครั้งแรกของมูลค่าธุรกรรมอีเพย์เมนต์รายไตรมาสนี้ ส่วนหนึ่งเป็นผลจากการลงทุนในพันธบัตรรัฐบาลที่ลดลง ทั้งจากนักลงทุนภายในและนอกประเทศ หลังอัตราผลตอบแทนโดยรวมลดลง เช่นเดียวกับการทำธุรกรรมซื้อขายเงินตราต่างประเทศที่ลดลงตามการหดตัวของภาคการส่งออกด้วย
ทั้งนี้ ช่องทางการชำระเงินที่ลดลงมากที่สุดหากเทียบกับไตรมาสก่อนหน้า คือ การโอนเงินภายในธนาคาร ซึ่งมีมูลค่าลดลง 10.93% และการชำระเงินด้วยบัตรอิเล็กทรอนิกส์ ที่มีมูลค่าลดลง 10.95%